钦定古今图书集成/明伦汇编/官常典/第367卷 > 李伯宗
## 钦定古今图书集成/明伦汇编/官常典/第367卷 > 李伯宗

按《宋史》本传：“伯宗，字会之，河阳人。第进士，知内丘、咸
阳、太康县。建言：‘朝廷行方田均税之法，令以丰岁推
行。今州县吏苟简怀异者指熟为灾，而贪进幸赏者
掩灾为熟。望深察其违戾而寘诸罚。括县壮丁为兵，
得千人，上其名数与按阅之法。知枢密院蔡卞喜而
荐之，提举京畿保甲，使行其说，增籍二万。已而有诉’”
者，陈牒至八百七十。左迁通判相州，提举白波辇运，
提点江淮坑冶铸钱。入为将作少监。开封民有鬻神
祠故帽饰以龙者，吏以为乘舆服御，伯宗曰：“此无他，
当坐不应为尔。”尹不从，具以请如伯宗议。历大理卿，
入对言：“今情重法轻者许奏请，而情轻法重者不得
焉，恐非仁圣忠恕之意。”徽宗纳之。迁刑部侍郎。与王
黼不相能，用胥吏微过罢，提举崇福宫。明年，知同州，
徙陕西都转运使。以通奉大夫、显谟阁待制卒，赠光
禄大夫，谥曰荣。